OBSAH

[1. Svetové poľnohospodárstvo 2](#_Toc390686499)

[2. Poľnohospodárstvo a potravinárstvo krajín EÚ 11](#_Toc390686500)

[2.1. Vývoj cenovej konkurencieschopnosti poľnohospodárskej a potravinovej produkcie 19](#_Toc390686501)

**Príloha 1**

**Svetové poľnohospodárstvo a poľnohospodárstvo krajín EÚ**

1. Svetové poľnohospodárstvo

Poľnohospodárstvo na svete má prvoradý význam z hľadiska produkcie poľnohospodárskych surovín pre potravinársky priemysel. Potravinová dostatočnosť sa stáva významnou pre každú krajinu. Zabezpečenie tohto cieľa je realizované prostredníctvom Agendy pre trvalo udržateľný rozvoj poľnohospodárstva do roku 2030.

Výkonnosť svetového poľnohospodárstva, meraná hrubým domácim produktom (HDP) podieľajúcim sa na svetovom HDP, má za ostatné roky každoročne klesajúcu tendenciu, napriek tomu má toto odvetvie nenahraditeľný význam v produkcii poľnohospodárskych surovín a v rozvoji a osídlení vidieka každej krajiny. Zvyšujúcou sa populáciou Zeme vzrastajú nároky na poľnohospodársku produkciu z hľadiska zabezpečenia potravinových zdrojov. Rozvoj poľnohospodárstva je značne diferencovaný a produkčne sa koncentruje väčšinou do hospodársky rozvinutých štátov, ktoré dosahujú vysokú produkčnú výkonnosť a produktivitu práce a nízku zamestnanosť. Okrem vyspelých štátov podiel poľnohospodárstva na národnej ekonomike je rozhodujúci aj v rozvojových krajinách, kde je poľnohospodárstvo zdrojom obživy a práce vysokého podielu obyvateľstva. Poľnohospodárstvo má kľúčovú úlohu v mnohých krajinách pri urýchlení celkového hospodárskeho rastu a tvorby pracovných miest. Bude potrebná optimálna kombinácia sociálnych, ekonomických a technických politík na dosiahnutie prosperity a udržateľnosti poľnohospodárskych podnikov vo vidieckych oblastiach. Rozvoj poľnohospodárstva bude musieť rešpektovať výzvy v oblasti životného prostredia s akcentom na pôdu, vodu a diverzitu.

Výmera poľnohospodárskej pôdy vo svete bola od roku 1995 stabilizovaná. Zmena nastala v roku 2005, odkedy má celková výmera poľnohospodárskej pôdy mierne klesajúci trend, ktorý sa významne prejavil aj v roku 2014 takmer vo všetkých rozhodujúcich regiónoch sveta, a to v Európe, USA a Číne okrem Ruska. Vývoj poľnohospodárskej pôdy je charakteristický rýchlejším poklesom jej výmery v rozvinutých krajinách s vyššou intenzitou poľnohospodárskej výroby a nárastom v rozvojových krajinách s prevládajúcou extenzitou poľnohospodárskej výroby.

Výmera poľnohospodárskej pôdy na svete - Zemi predstavuje, podľa ostatných údajov z Faostatu, 4,9 mld. hektárov, čo je 37,7 % z celkovej pôdy sveta (13,0 mld. hektárov). Európska únia súhrnne zaberá 43,8 % výmery poľnohospodárskej pôdy z jej celkovej výmery. Vyšší podiel poľnohospodárskej pôdy z celkovej pôdy krajiny je v menej rozvinutých krajinách v porovnaní s hospodársky vyspelými krajinami. Najvyšší podiel poľnohospodárskej pôdy na celkovej pôde krajiny, ktorý dosahuje viac ako 50 % majú Juhoafrická republika (79,8 %), India (60,4 %), Mexiko (54,9 %), Čína (54,7 %), Argentína (54,3 %) a Austrália (52,9 %).

**Poľnohospodárska pôda na Zemi** Tabuľka 1

|  |  |  |  |  |  |  |  |
| --- | --- | --- | --- | --- | --- | --- | --- |
| **Krajina** | **Celková pôda v mil. ha** | **Poľnoh. pôda v mil. ha** | **Orná pôda v mil. ha** | **% poľnoh. pôdy na celkovej pôde** | **% ornej pôdy na poľnoh. pôde** | **Počet ha na jednotku aktívnej populácie** | **Počet ha na poľn. aktívneho pracovníka** |
| **Svet - Zem** | **13 009,0** | **4 900,1** | **1 417,2** | **37,7** | **28,9** | **0,4** | **1,1** |
| **EÚ** | **423,8** | **185,5** | **108,2** | **43,8** | **58,3** | **0,4** | **10,8** |
| Argentína | 273,7 | 148,7 | 39,2 | 54,3 | 26,4 | 2,0 | 28,3 |
| Austrália | 768,2 | 406,3 | 46,9 | 52,9 | 11,5 | 3,9 | 102,2 |
| Brazília | 835,8 | 282,6 | 80,0 | 33,8 | 28,3 | 0,7 | 6,9 |
| Kanada | 909,4 | 65,3 | 46,0 | 7,2 | 70,4 | 2,3 | 142,5 |
| Čína | 942,5 | 515,4 | 106,3 | 54,7 | 20,6 | 0,1 | 0,2 |
| India | 297,3 | 179,6 | 156,7 | 60,4 | 87,2 | 0,3 | 0,6 |
| Japonsko | 36,5 | 4,5 | 4,2 | 12,3 | 93,3 | 0,1 | 3,5 |
| Mexiko | 194,4 | 106,7 | 23,0 | 54,9 | 21,6 | 0,4 | 2,9 |
| Nový Zéland | 26,3 | 11,1 | 0,6 | 42,2 | 5,4 | 0,2 | 3,2 |
| Nórsko | 36,5 | 1,0 | 0,8 | 2,7 | 83,3 | 0,3 | 9,7 |
| Rusko | 1 637,7 | 217,7 | 123,1 | 13,3 | 56,5 | 1,5 | 20,1 |
| Juhoafr. rep. | 121,3 | 96,8 | 12,5 | 79,8 | 12,9 | 0,6 | 10,5 |
| Švajčiarsko | 3,9 | 1,5 | 0,4 | 39,1 | 26,8 | 0,1 | 3,0 |
| Turecko | 76,9 | 38,6 | 20,7 | 50,2 | 53,6 | 0,8 | 2,6 |
| USA | 914,7 | 408,2 | 154,6 | 44,6 | 37,9 | 0,9 | 64,4 |

Prameň: FAO OSN, FAOSTAT 2016, údaje aktualizované v marci 2017, zobrazujú stav roka 2014, prepočet na pracovníka rok 2012

Vypracoval: NPPC-VÚEPP

Výmera poľnohospodárskej pôdy vo svete sa za ostatný sledovaný rok znížila o 0,6 %. Podiel ornej pôdy na poľnohospodárskej pôde, t.j. podiel zornenia dosahuje v súčasnosti v celosvetovom meradle 28,9 % a medziročne sa zvýšil o 0,1 p.b. Najvyššiu výmeru poľnohospodárskej pôdy má Čína (515,4 mil. ha), USA (408,2 mil. ha), Austrália (406,3 mil. ha), Brazília (282,6 mil. ha) a Rusko (217,7 mil. ha). Najvyšší podiel ornej pôdy majú Japonsko (93,3 %), India (87,2 %) a Nórsko (83,3 %). Výrazné medziročné zmeny vo výmere poľnohospodárskej pôdy v jednotlivých krajinách nenastali. Mierne sa zvýšila v Austrálii (2,4 %), Argentíne (1,4 %), Turecku (0,5 %) a v Rusku (0,4 %). Výmera poľnohospodárskej pôdy klesla v Indii (0,4 %).

Na jedného poľnohospodársky aktívneho pracovníka pripadá v celosvetovom meradle 1,1 ha poľnohospodárskej pôdy a v Európskej únii 10,8 ha. Postupne dochádza k stagnácii počtu ha poľnohospodárskej pôdy na aktívneho pracovníka v poľnohospodárstve. Najviac poľnohospodárskej pôdy na aktívneho poľnohospodárskeho pracovníka má Kanada (142,5 ha) a Austrália (102,2  ha), menej USA (64,4 ha) a najmenej Čína (0,2 ha) a India (0,6 ha), čo súvisí so zamestnanosťou v poľnohospodárstve.

Z dlhodobejšieho hľadiska dochádza v niektorých krajinách, predovšetkým v USA k zmene štruktúry výmery pestovateľských plôch plodín, najmä k poklesu plôch pšenice a kukurice a nárastu plôch sóje.

 Graf 1 **Štruktúra pôd v rámci kontinentov v roku 2014 v mil. ha**

Prameň: FAO OSN, FAOSTAT 2017

Vypracoval: NPPC-VÚEPP

Graf 2 **Vývoj výmery poľnohospodárskej pôdy vo svete v rokoch 1995 – 2014**

Prameň: FAO OSN, FAOSTAT 2017

Vypracoval: NPPC-VÚEPP

**Podpora poľnohospodárskych výrobcov v krajinách OECD**

Podpora poľnohospodárstva v krajinách OECD je charakteristická dlhodobým poklesom najmä podpory založenej na komoditných výstupoch. Podpora poľnohospodárov v krajinách OECD, vyjadrená percentom **PSE ako podiel na hrubých príjmoch poľnohospodárov**, t.j. podpora výrobcov, podpora všeobecných služieb poľnohospodárstva (výskum, infraštruktúra, kontrola, marketing a propagácia) a podpora spotrebiteľov. Ukazovateľ dosiahol najvyššiu odhadovanú úroveň za rok 2015 vo Švajčiarsku (62,4 %), Nórsku (62,0 %), na Islande (56,3 %), v Kórei (48,9 %) a Japonsku (43,1 %). Najnižší podiel podpory, podobne ako v predchádzajúcich rokoch, mali krajiny ako je Nový Zéland (0,7 %), Austrália (1,3 %) a Čile (3,3 %). Z dlhodobého hľadiska badať klesajúcu tendenciu podielu podpôr u väčšiny krajín OECD.

Celková podpora, vyjadrená percentom **TSE ako podiel podpory na HDP**, mala za posledné tri roky vo väčšine krajín mierne klesajúcu (Japonsko, Kórea, Turecko, USA), resp. stagnujúcu tendenciu (Austrália, Chile, EÚ, Mexiko, Nový Zéland, Nórsko). Nárast podielu celkovej podpory zaznamenali Island, Izrael, Švajčiarsko. Tendencie poklesu podpory výrobcov badať od 90-tych rokov minulého storočia vo väčšine krajín OECD, čo je odrazom najmä klesajúceho podielu poľnohospodárstva na ich HDP.

**Podpora producentov krajín OECD**  Tabuľka 2

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Krajina** | **% PSE** | | | | **% TSE** | | | |
| **1986-88** | **1995-97** | **2013-15** | **2015 odhad** | **1986-88** | **1995-97** | **2013-15** | **2015 odhad** |
| Austrália | 10,1 | 5,8 | 1,6 | 1,3 | 0,7 | 0,4 | 0,1 | 0,1 |
| Kanada | 36,1 | 16,1 | 9,7 | 9,4 | 1,7 | 0,8 | 0,4 | 0,4 |
| Čile | : | 7,5 | 3,2 | 3,3 | : | 0,6 | 0,3 | 0,3 |
| Európska únia | 39,2 | 33,8 | 19,0 | 18,9 | 2,6 | 1,5 | 0,7 | 0,7 |
| Island | 77,2 | 60,4 | 49,1 | 56,3 | 5,0 | 2,1 | 1,1 | 1,2 |
| Izrael | : | 20,7 | 9,7 | 13,0 | : | 0,9 | 0,3 | 0,4 |
| Japonsko | 64,0 | 58,1 | 48,2 | 43,1 | 2,3 | 1,6 | 1,1 | 1,0 |
| Kórea | 69,7 | 67,1 | 49,7 | 48,9 | 8,8 | 4,9 | 1,8 | 1,7 |
| Mexiko | 28,4 | 5,3 | 10,2 | 9,2 | 2,6 | 0,6 | 0,6 | 0,6 |
| Nový Zéland | 10,2 | 0,8 | 0,7 | 0,7 | 1,6 | 0,3 | 0,3 | 0,3 |
| Nórsko | 70,3 | 66,3 | 59,7 | 62,0 | 3,5 | 2,0 | 0,9 | 0,9 |
| Švajčiarsko | 77,0 | 66,1 | 55,7 | 62,4 | 4,6 | 2,8 | 1,2 | 1,3 |
| Turecko | 21,9 | 27,8 | 20,9 | 19,8 | 4,0 | 4,5 | 2,1 | 2,0 |
| USA | 21,2 | 11,9 | 8,8 | 9,4 | 1,0 | 0,6 | 0,5 | 0,4 |

Prameň: OECD, Agrucultural policy monitoring and evaluation 2016

Vysvetlivky: PSE - Podpora producentov (vyjadrená ako podiel na hrubom poľnohospodárskom príjme),

TSE - Celková podpora (vyjadrená ako podiel na HDP)

Vypracoval: NPPC-VÚEPP

Niektoré súčasné programy podpory sú zamerané na riadenie rizík, ochranu životného prostredia a poskytovanie univerzálnych služieb v odvetví vo výnimočných situáciách v období vplyvu klimatických zmien najmä sucha. Európske spoločenstvo podporu na sucho začlenilo do podpory manažmentu rizík. Na základe odporúčaní OECD bolo možné pre kompenzáciu sucha uplatniť zvýhodnené pôžičky. Výrazný akcent a výzva do budúcnosti pre poľnohospodárov je prispôsobenie sa zmenám klímy a efektívne využívanie obmedzených zdrojov najmä vody.

Rozhodujúce pre poľnohospodárov je vývoj cenových hladín poľnohospodárskych komodít, ktoré ovplyvňujú tržby a celkové príjmy. Skúsenosti z volatility cien na svetových trhoch v minulosti ukazujú, že pri prudko klesajúcich cenách z extrémne vysokých úrovní sa aktivujú opatrenia v poľnohospodárstve. Významný vplyv na svetové ceny poľnohospodárskych komodít mala v posledných rokoch Čína, ktorá zvýšila produkciu rozhodujúcich komodít. Možno očakávať, že tento trend bude pokračovať aj v nasledujúcich rokoch. Okrem toho na cenu poľnohospodárskych komodít budú vplývať aj svetové zásoby.

SPP EÚ, okrem hlavných spoločných línií, umožnila členským štátom EÚ vyššiu flexibilitu vo využívaní zdrojov a tvorbu nových výziev na zavádzanie presnejšie cielených opatrení. Rozdiely medzi úrovňami platieb poľnohospodárov medzi členskými štátmi EÚ naďalej pretrvávajú.

Graf 3 **Podpora poľnohospodárskych výrobcov krajín OECD - PSE (% na hrubých poľnohospodárskych príjmov)**

Prameň: OECD, Agricultural policies: Monitoring and evaluation 2016, Vypracoval: NPPC-VÚEPP

Graf 4 **Celková podpora poľnohospodárskeho sektora krajín OECD - TSE (% na HDP)**



Prameň: OECD, Agricultural policies: Monitoring and evaluation 2016, Vypracoval: NPPC-VÚEPP

Podiel **pridanej hodnoty poľnohospodárstva** na hrubom domácom produkte v roku 2015 dosiahol v celosvetovom meradle 4,3 %, čo bolo medziročne viac o 1,2 p.b. V porovnaní s ostatnými odvetviami svetového hospodárstva (priemysel 15,6 %) bol tento podiel nízky. V priemere krajín EÚ podiel predstavoval 1,4 %, čo bolo o 0,2 p.b. menej ako pred rokom. K zmenám v tomto ukazovateli došlo tak v krajinách EÚ ako aj mimo krajín EÚ. Najvýraznejší pokles podielu bol zaznamenaný v Argentíne (3,3 p.b.) a v Indii (2,4 p.b.). V hospodársky vyspelých krajinách sa pohyboval podiel pridanej hodnoty poľnohospodárstva na hrubom národnom produkte na nižších úrovniach, a to od 0,7 % do 1,6 %. Najnižší podiel dosiahli vysoko rozvinuté krajiny, ktoré sa úrovňou nachádzali pod priemerom krajín EÚ (1,4 %), a to Švajčiarsko (0,7 %), Japonsko (1,2 %) a USA (1,0 %). Najvyšší podiel dosiahli krajiny, kde poľnohospodárstvo zohráva významnú úlohu a to India (15,4 %), Čína (9,1 %) a Turecko (7,6 %). Významný podiel v porovnaní s podielom EÚ dosahujú aj krajiny ako Argentína (5,0 %), Brazília (4,5 %), Nový Zéland (5,9 %), Rusko (4,1 %), ktoré majú vhodné prírodné podmienky pre poľnohospodársku produkciu.

Produktivita práce z pridanej hodnoty, t.j pridaná hodnota na pracovníka, bola najvyššia v Nórsku (76 958 USD), Austrálii (52 701 USD) a v Japonsku (50720), čo súvisí s úrovňou mechanizácie výroby a technológií. Najnižšia pridaná hodnota na pracovníka bola v Indii.

Podiel **pridanej hodnoty výroby potravín** na hrubom domácom produkte dosiahol v celosvetovom meradle 1,2 %. Vyšší podiel bol v priemere krajín EÚ o 0,6 p.b. Najvyššiu úroveň tohto ukazovateľa malo Mexiko (4,7 %) a Japonsko (2,5 %).

**Vybrané ukazovatele svetového hospodárstva a poľnohospodárstva v roku 2014 v %**

Tabuľka 3

|  |  |  |  |  |  |  |  |
| --- | --- | --- | --- | --- | --- | --- | --- |
| **Krajina, zoskupenie** | **Pridaná hodnota ako podiel na HDP** | | | | **Pridaná hodnota v poľnoho-spodárstve na pracovníka \*** | **Zamestnanosť v poľnohosp. na celkovej zamestnanosti krajiny\*** | **Zamestnanosť v poľnohospo- dárstve\*** |
| **Poľnohospo- dárstvo** | | **Priemysel spolu** | **Výroba potravín, nápojov a tabaku\*** |
| **MJ** | **%** | | | | **USD** | **%** | **1 000 osôb** |
| **SVET** | **4,3** | **15,6** | | **1,2** | **:** | **30,7** | **:** |
| **EURÓPA** | **1,4** | **14,2** | | **1,8** | **:** | **4,4** | **:** |
| Argentína | 5,0 | 14,3 | | : | 13 176 | 0,6 | 60,2 |
| Austrália | 2,3 | 6,5 | | : | 52 701 | 3,3 | 232,9 |
| Brazília | 4,5 | 9,8 | | 1,9 | 5 470 | 15,3 | : |
| Kanada | 1,6 | 10,1 | | 1,6 | : | 2,4 | 305,1 |
| Čína | 9,1 | 26,6 | | : | : | 36,7 | : |
| India | 15,4 | 14,7 | | 1,6 | 689 | 47,2 | : |
| Japonsko | 1,2 | 18,5 | | 2,5 | 50 720 | 3,7 | : |
| Mexiko | 3,4 | 17,8 | | 4,7 | 4 416 | 13,4 | : |
| Nový Zéland | 5,9 | 10,9 | | : | 28 677 | 6,6 | 146,1 |
| Nórsko | 1,6 | 7,1 | | 1,3 | 76 958 | 2,2 | 58,9 |
| Rusko | 4,1 | 10,2 | | 2,0 | 5 973 | 9,7 | 4 810,6 |
| Juhoafr. repub. | 2,1 | 11,8 | | : | 7 238 | 4,6 | 4,6 |
| Švajčiarsko | 0,7 | 17,4 | | : | 27 288 | 3,5 | 158,5 |
| Turecko | 7,6 | 15,6 | | 2,3 | 6 863 | 23,6 | 5 467,5 |
| USA | 1,0 | 12,0 | | 1,3 | 29 212 | 1,6 | 2 237,0 |

Prameň: FAO OSN, World food and agriculture, Faostat 2017, \* rok 2014, Vypracoval: NPPC-VÚEPP

**Zamestnanosť v poľnohospodárstve** v celosvetovom meradle je významná a tvorí až 30,7 %-ný podiel na celkovej svetovej zamestnanosti. Podiel zamestnanosti v poľnohospodárstve na celkovej zamestnanosti v národnom hospodárstve bol vyšší v priemyselne menej rozvinutých krajinách. Podiel poľnohospodárskej zamestnanosti na celkovej zamestnanosti vo svetovom meradle sa medziročne znížil o 7,6 p.b., čo spôsobil pokles podielu poľnohospodárskej zamestnanosti takmer vo všetkých štátoch s vyššou zamestnanosťou v poľnohospodárstve najmä v Číne (o 22,0 p.b.), Argentíne (6,3 p.b.) a Brazílii (6,0 p.b).

V priemere krajín EÚ dosiahol podiel zamestnanosti v poľnohospodárstve na celkovej zamestnanosti EÚ 4,4 % a stagnoval na úrovni predchádzajúceho roka. Najvyšší podiel poľnohospodárskej zamestnanosti bol v  Indii (47,2 %), Číne (36,7 %),Turecku (23,6 %), Brazílii (15,3 %) a v Mexiku (13,4 %). Najnižší podiel zamestnanosti v poľnohospodárstve na celkovej zamestnanosti krajiny mali Argentína (0,6 %), USA (1,6 %), Nórsko (2,2 %) a Kanada (2,4 %).

Obr. 1 **Podiel pridanej hodnoty poľnohospodárstva na celkovom HDP krajiny v %**

Prameň: FAO OSN, FAOSTAT 2017

Vypracoval: NPPC - VÚEPP

Svetová **poľnohospodárska produkcia** sa vyvíjala komoditne a teritoriálne diferencovane. Oproti priemeru rokov 2012-2014 sa v roku 2015 zvýšila produkcia takmer všetkých komodít, tak rastlinného ako aj živočíšneho pôvodu. Produkcia obilnín vzrástla vo svetovom meradle v hmotnostnom vyjadrení (2,8 %) vo všetkých produkčne rozhodujúcich štátoch okrem Kanady, Japonska a Juhoafrickej republiky, kde klesla. Produkcia obilnín dosiahla objem 2 527,7 mil. ton, čo bolo o 69,8 mil. ton viac ako pred rokom a to v dôsledku významného nárastu produkcie v rozhodujúcich producentských štátoch a to najmä v Rusku (17,2 %), Brazílii (9,1 %), Turecku (11,7 %), Mexiku (7,8 %) a EÚ v priemere (2,4 %). Najväčšími producentmi s rozhodujúcim podielom na svetovej produkcii obilnín boli Čína (20,1 %), USA (17,0 %) a EÚ (12,4 %). Druhou rozhodujúcou skupinou plodín s narastajúcou produkciou (13,2 %) boli olejniny, ktorých sa najviac zo svetovej produkcie vyprodukovalo v USA (21,3 %), Brazílii (18,2 %), Argentíne (12,1 %) a Číne (10,9 %). EÚ sa podieľala na svetovej produkcii olejnín 6,6 %.

Zo živočíšnych komodít boli produkčne rozhodujúce hovädzie a bravčové mäso, mlieko a mliečne výrobky. Vo svetovom meradle sa vyprodukovalo 66,8 mil. ton hovädzieho mäsa, čo bolo medziročne o 1,5 % viac. Zvýšila sa produkcia aj bravčového mäsa (1,8 %) a produkcia mlieka (4,1 %). Najviac vzrástla produkcia hovädzieho mäsa na Novom Zélande (10,3 %) a v Číne (3,3 %). Rozhodujúcimi producentmi hovädzieho mäsa, ktorí sa najviac podieľali na celosvetovej produkcii, boli USA (15,9 %), Brazília (13,9 %), EÚ (11,4 %) a Čína (10,0 %).

Celosvetovo sa vyrobilo 117,4 mil. ton bravčového mäsa. Jeho produkcia sa zvýšila takmer vo všetkých krajinách, okrem Japonska a Juhoafrickej republiky, kde klesla. Najväčší nárast bol v Austrálii (30,9 %), Brazílii (10,2 %), Argentíne (7,5 %) a v USA (7,3 %). Najväčším producentom bravčového mäsa bola Čína, ktorá vyprodukovala 47,2 % svetovej produkcie a EÚ (19,9 %). Čína sa stáva už dlhodobo rozhodujúcim svetovým producentom nielen bravčového mäsa, ale aj ostatných poľnohospodárskych komodít.

Produkcia mlieka v celosvetovom meradle vzrástla o 4,1 % s najväčším nárastom na Novom Zélande (8,6 %), Brazílii (6,0 %) a  v krajinách EÚ sa zvýšila o 5,4 %.

**Ceny** **základných poľnohospodárskych komodít** na svetových trhoch zaznamenali v  sledovanom roku 2016 výrazný prepad, okrem cien cukru, sójových bôbov, repkového oleja a masla. V roku 2016 v porovnaní s rokom 2015 sa znížili ceny takmer všetkých rozhodujúcich komodít a to tak rastlinného ako aj živočíšneho pôvodu. Tento trend je už dlhodobejší.

Z rastlinných komodít sa najviac znížili ceny základnej obilniny – pšenice (15,7 %). Pokles zaznamenali aj ceny ryže (10,6 %) a kukurice (6,4 %).

Zo živočíšnych komodít najviac klesli ceny hovädzieho mäsa (10,2 %), hydinového mäsa (8,9 %) a sušeného odstredeného mlieka (6,2 %). Taktiež klesli ceny bravčového mäsa (5,9 %). Aj pri tendenciách poklesu cien komodít rastlinnej výroby, najvyššiu cenovú úroveň dosiahlo hovädzie mäso a to až 5569 USD za tonu, t.j. 6-násobne vyššiu ako hydina a 2,4 násobne vyššiu ako bravčové mäso.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  |  |  |  |  | | --- | --- | --- | --- | --- | --- | | **Vývoj svetových cien vybraných poľnohospodárskych komodít a ich medziročné zmeny** | | | | | | | Tabuľka 4 | | | | | | | **Komodita / rok** | **Ceny v USD za tonu** | | | **Medziročné zmeny - index** | | | **2014** | **2015** | **2016** | **2015/14** | **2016/15** | | pšenica | 303 | 233 | 196 | 76,7 | 84,3 | | kukurica | 195 | 170 | 159 | 87,4 | 93,6 | | ryža | 571 | 490 | 438 | 85,8 | 89,4 | | cukor | 375 | 296 | 398 | 79,1 | 134,2 | | sójové bôby | 495 | 376 | 383 | 75,9 | 101,9 | | repkový olej | 907 | 772 | 824 | 85,1 | 106,7 | | maslo | 4 002 | 3 216 | 3 299 | 80,3 | 102,6 | | suš. mlieko odstredené | 3 647 | 2 113 | 1 983 | 57,9 | 93,8 | | mäso bravčové | 3 183 | 2 576 | 2 424 | 80,9 | 94,1 | | mäso hovädzie | 6 678 | 6 201 | 5 569 | 92,9 | 89,8 | | hydina | 1 206 | 1 003 | 914 | 83,2 | 91,1 |   Prameň: FAO OSN, FAOSTAT 2017, Vypracoval: NPPC-VÚEPP  Graf 5 **Vývoj svetových cien vybraných rastlinných poľnohospodárskych komodít** |

Prameň: FAO OSN, FAOSTAT 2016, Vypracoval: NPPC-VÚEPP

 Graf 6 **Vývoj svetových cien vybraných živočíšnych poľnohospodárskych komodít**

Prameň: FAO OSN, FAOSTAT 2016, Vypracoval: NPPC-VÚEPP

Podrobnejšie údaje o svetovom poľnohospodárstve sú uvedené v  tabuľkách 1 a 2 v prílohe 10.

1. Poľnohospodárstvo a potravinárstvo krajín EÚ

**Poľnohospodársky príjem[[1]](#footnote-1))** v priemere na jedného pracovníka – ročnú pracovnú jednotku (indikátor A) v krajinách EÚ-28 sa v roku 2016 v porovnaní s rokom 2015 znížil o -0,4 %, čo bolo o -1,7 p.b. menej ako v roku 2015 (-2,1 %). V krajinách EÚ-15 bol prepad vyšší a dosiahol -3,4 %.

Vzrástol v sedemnástich členských štátoch, najmä v Rumunsku, Maďarsku a Portugalsku a klesol v jedenástich členských štátoch, najviac v Estónsku a Dánsku. Aj keď sa rozdiely v príjmoch medzi starými krajinami - EÚ-15 a novopristúpenými krajinami EÚ- N13 postupne zmenšujú stále zostávajú značné.

Najväčší nárast poľnohospodárskeho príjmu na pracovníka bol v Rumunsku (29,1 %), a najväčší pokles v Estónsku (-30,5 %). V porovnaní s predchádzajúcim rokom, bol najvyšší nárast v Rumunsku (29,1 %), Maďarsku (13,1 %) a v Portugalsku (12,9 %) menší na Slovensku (9,8 %), Česku (9,5 %), Rakúsku (8,8 %), Chorvátsku (8,1 %), Cypre (8,1 %) a v Holandsku (8,0 %). Najväčší pokles bol v Estónsku (-30,5 %), Dánsku (-25,1 %) a miernejší v Belgicku (-12,1 %), Slovinsku (-11,0 %), Taliansku (8,3 %).

Medzi rokmi 2010 a 2015 sa reálny poľnohospodársky príjem EÚ-28 na jedného pracovníka zvýšil o 9,5 % s najvyšším nárastom v Bulharsku (59,0 %), Maďarsku (53,0 %), Slovensku (42,9 %), Česku (34,2 %) a Taliansku (32,8 %).

Významným faktorom pre trh EÚ bola cenová volatilita[[2]](#footnote-2) poľnohospodárskych komodít, ktorú spôsobil vplyv viacerých činiteľov najmä extrémne klimatické vplyvy (najmä sucho), ceny energií, špekulácie na trhoch, zmeny v dopyte a očakávania ďalšieho vývoja.

Náklady na poľnohospodárske vstupy v priemere EÚ (medzispotrebu) sa znížili o 2,4 %, v dôsledku poklesu energií a mazív (10,1 %) a krmív (3,7 %). Pokles cien krmív ako vstupov bol odrazom poklesu cien producentov niektorých obilnín.

**Zmeny v poľnohospodárskom príjme na pracovníka**  Tabuľka 5

|  |  |  |  |  |  |
| --- | --- | --- | --- | --- | --- |
| **Krajina/**  **zoskupenie** | **% zmena**  **2016/2015** | **% zmena**  **2015/2010** | **Krajina/**  **zoskupenie** | **% zmena**  **2016/2015** | **% zmena**  **2015/2010** |
| EU-28 | -0,4 | **9,5** | Bulharsko | 3,3 | 59,0 |
| EU-15 | -3,4 | 6,1 | Luxembursko | 2,7 | -5,9 |
| Rumunsko | 29,1 | 19,8 | Litva | 1,9 | 45,2 |
| Maďarsko | 13,1 | 53,0 | Poľsko | 0,6 | -0,6 |
| Portugalsko | 12,9 | 11,4 | Švédsko | -0,5 | 5,4 |
| **Slovensko** | **9,8** | **42,9** | Lotyšsko | -2,6 | 36,5 |
| Česko | 9,5 | 34,2 | Grécko | -2,9 | -5,0 |
| Rakúsko | 8,8 | -17,8 | Veľká Británia | -4,1 | 0,5 |
| Chorvátsko | 8,1 | 9,0 | Malta | -6,8 | -15,9 |
| Cyprus | 8,1 | 4,2 | Taliansko | -8,3 | 32,8 |
| Holandsko | 8,0 | 0,3 | Slovinsko | -11,0 | 15,0 |
| Nemecko | 5,8 | -21,5 | Belgicko | -12,1 | -9,9 |
| Fínsko | 4,6 | -40,5 | Francúzsko | -15,4 | 4,6 |
| Španielsko | 4,4 | 19,9 | Dánsko | -25,1 | -22,4 |
| Írsko | 4,3 | 17,4 | Estónsko | -30,5 | 2,9 |

Prameň: Eurostat, máj 2017, podľa odhadov jednotlivých členských štátov

Vypracoval: NPPC-VÚEPP

Graf 7 **Poľnohospodársky príjem na jedného pracovníka v EÚ (Indikátor A), zmena** 2016/2015 \* v %

Prameň: Eurostat, online data - máj 2017,

\* rok 2016 podľa odhadov poskytnutých jednotlivými členskými štátmi

Vypracoval: NPPC- VÚEPP

**Využívaná poľnohospodárska pôda** v krajinách EÚ-28 dosiahla za ostatné sledované obdobie 174,4 mil. ha, čo bolo 44,2 % z celkovej pôdnej plochy krajín EÚ-28. Výmera poľnohospodársky využívanej poľnohospodárskej pôdy sa medziročne zvýšila o 0,8 %, t.j. o 1,4 mil. ha v dôsledku zvýšenia poľnohospodárskej pôdy v krajinách EÚ-15 o 1,1 mil. ha, najmä Grécka (1,4 mil. ha) a Veľkej Británie (1,4 mil. ha) a klesla najmä v Taliansku (757 tis. ha ) a Španielsku (453 tis. ha). V pristúpených krajinách sa zvýšila výmera súhrnne o 346 tis. ha. Medziročne nastali veľké poklesy vo výmere poľnohospodárskej pôdy v Taliansku (-757 tis. ha), Španielsku (-453 tis. ha), Rumunsku (- 252 tis. ha), Rakúsku (-151 tis. ha). Takmer 15,1 % poľnohospodárskej pôdy (25,6 mil. ha) spadá do horských oblastí, kde poľnohospodársku výrobu obmedzuje ich znevýhodnenie. Rozhodujúci podiel poľnohospodársky využívanej pôdy, a to až 71,3 % z pôdy krajín EÚ-28 obhospodarovali krajiny EÚ-15. Najvyšší podiel na celkovej poľnohospodársky využívanej pôde krajín EÚ-28 dosahuje Francúzsko (15,9 %), Španielsko (13,4 %), Nemecko (9,6 %), Poľsko (8,3 %), Rumunsko (7,5 %) a Taliansko (6,9 %). Slovensko sa podieľalo na 1,1 %, podobne ako Holandsko (1,1 %) a Lotyšsko (1,1 %).

Najvyšší podiel poľnohospodársky využívanej pôdy z celkovej plochy danej krajiny mali Írsko (71,1 %), Veľká Británia (68,8 %) a Dánsko (61,1 %). Viac ako 50 %-ný podiel malo Rumunsko (54,8 %), Francúzsko (51,0 %), Luxembursko (50,7 %) a Maďarsko (50,1 %). Najnižší podiel mali Fínsko (6,7 %), Švédsko (6,9 %) a Cyprus (11,8 %). Slovensko dosahuje 38,8 %-ný podiel poľnohospodársky využívanej pôdy na celkovej ploche krajiny.

**Hrubá pridaná hodnota** v krajinách EÚ-28 v roku 2015 dosiahla 165,7 mld. €, čo bolo o 0,3 % menej ako v predchádzajúcom roku. Rozhodujúci podiel jej celkového objemu (85,1 %) vytvorili krajiny pôvodnej EÚ-15, najviac Taliansko (19,5 %), Francúzsko (17,8 %), Španielsko (14,5 %) a Nemecko (7,8 %). Väčší podiel mali aj Veľká Británia (7,0 %) a Holandsko (6,0 %) a z pristúpených krajín do EÚ po roku 2004 Poľsko (4,7 %) a Rumunsko (3,9 %). Medziročné zmeny v úrovni hrubej pridanej hodnoty boli rozdielne, kým v pôvodných krajinách EÚ-15 sa medziročne zvýšila (0,5 %) v pristúpených krajinách klesla (4,9 %). Podiel Slovenska dosahoval na hrubej pridanej hodnote krajín EÚ-28 0,3 % (473,8 tis. €) a medziročne sa znížil (0,3 p.b.). Je to najnižší podiel z krajín V4, po Poľsku (4,7 %), Maďarsku (2,0 %) a Česku (0,8 %), čo súvisí s rozsahom využívanej pôdy a dosiahnutou intenzitou produkcie. Najvyšší medziročný percentuálny nárast pridanej hodnoty zaznamenalo Lotyšsko (61,1 %), Malta (12,7), Španielsko (12,0 %), Litva (9,6 %), Belgicko (8,7 %) a Švédsko (8,7 %). V dvanástich krajinách došlo k poklesu hrubej pridanej hodnoty v rôznom rozsahu najviac v Nemecku (-25,6 %), Dánku (-23,4 %) a na Slovensku (- 21,3 %).

**Podpory** do poľnohospodárstva dosiahli v roku 2015 úroveň 50,5 mld. €, čo bolo o 6,1 % (3,3 mld. €) menej ako pred rokom. Rozhodujúca časť z celkových podpôr (79,7 %) bola alokovaná do pôvodných členských krajín (40,2 mld. €). Ich objem bol medziročne o 5,8 % nižší (2,4 mld. €). Najviac podpôr z celkovej podpory EÚ-28 bolo alokovaných do produkčne rozhodujúcich krajín a to Francúzska (16,9 %), Nemecka (13,8 %), Španielska (11,2 %), Talianska (8,1 %) a Veľkej Británie (7,7 %). Slovensku bolo poskytnutých 0,9 % z celkových podpôr EÚ-28, čo znamenalo 245,5 € na ha p. v. p a táto úroveň bola o 15,2 % nižšia ako priemer krajín EÚ-28. Podpora poľnohospodárstva stále zostáva rozhodujúcou zložkou príjmov poľnohospodárov všetkých krajín EÚ. Jej úroveň, v prepočte na ha poľnohospodársky využívanej pôdy, v priemere krajín EÚ-28 dosiahla 289,5 € a krajín EÚ- 15  323,7 €. Najviac podpôr, v prepočte na ha p. v. p. mali Malta (1719,7 €), Fínsko (709,5 €), Cyprus (634,0 €) a Holandsko (571,6 €). Najnižšiu úroveň podpôr v prepočte na ha p. v. p. mali Litva (67,9 €), Chorvátsko (71,5 €) a  Rumunsko (115,4 €).

Graf 8 **Podpora v € na hektár poľnohospodársky využívanej pôdy v roku 2015**

Prameň: Eurostat, online data, marec 2017

Vypracoval: NPPC-VÚEPP

**Zamestnanosť v poľnohospodárstve** má v krajinách EÚ-28 dlhodobo klesajúcu tendenciu. Kým v roku 2012 bolo v poľnohospodárstve krajín EÚ-28 zamestnaných 10,3 mil. osôb v roku 2015 to bolo už len 9,5 mil. osôb. Úbytok zamestnaných je v dôsledku ukončenia farmárčenia z dôvodu odchodu do dôchodku, resp. do iného zamestnania, ale aj výrazného používania mechanizácie, ktorou sa substituuje a racionalizuje živá práca. Dynamika poklesu zamestnanosti za posledné roky mala varírujúcu tendenciu, kým v roku 2009 bol medziročný pokles 2,3 %, v roku 2010 1,7 %, v roku 2011 7,9 %, v roku 2012 6,5 %,  v roku 2013 5,5 % v roku 2015 2,4 %. Celkovo sa počet osôb pracujúcich v poľnohospodárstve od roku 2010 znížil o 1 496 tis. osôb. Európska komisia predpokladá, že pracovná sila v poľnohospodárstve sa v dlhodobejšom horizonte (do roku 2025) zníži na 7,3 mil. ročnej pracovnej jednotky - AWU.

Na poľnohospodárskej zamestnanosti krajín EÚ-28 sa v roku 2015 najviac podieľalo Poľsko (20,3 %), Rumunsko (13,6 %), Taliansko (11,7 %), Španielsko (8,6 %) a Francúzsko (8,1 %), čo súviselo s rozsahom poľnohospodárskej výroby a väčším počtom menších individuálnych hospodárstiev v týchto krajinách. Podiel zamestnaných v poľnohospodárstve kolísal od 0,1 % na Malte resp. 0,2 % v Estónsku a do 20,3 % v Poľsku. V prepočte na 100 ha poľnohospodársky využívanej pôdy bolo najviac osôb (AWU) zamestnaných na Malte (46,3), Cypre (21,7), Slovinsku (16,8), Poľsku (13,4), Chorvátsku (12,2) a Rumunsku (9,9). Na Slovensku dosiahla zamestnanosť 2,8 osoby na 100 ha p. v. p., čo bolo o 0,2 osôb menej ako v predchádzajúcom roku. Tento stav súvisí s úbytkom poľnohospodársky využívanej pôdy a  poklesom osôb pracujúcich v poľnohospodárstve. Z okolitých krajín slovenské poľnohospodárstvo zamestnáva menej osôb na 100 ha p.v.p. ako Česko (3,0), Rakúsko (4,4), Maďarsko (9,5) a Poľsko (13,4).

Najvyšší podiel zamestnanosti v poľnohospodárstve na celkovej zamestnanosti danej krajiny a to až nad 10 % malo Rumunsko (15,6 %), Grécko (12,5 %), Poľsko (12,3 %), Chorvátsko (12,3 %), Litva (11,6 %) a Maďarsko (10,6 %). Slovensko dosiahlo podiel 2,0 %, čo znamená pokles o 0,3 p.b. oproti predchádzajúcemu roku.

**Poľnohospodárska produkcia** v krajinách EÚ-28 dosiahla v roku 2015 hodnotu 403,2 mld. €, čo bolo o 4,7 mld. €, t.j. o 1,2 % menej ako v predchádzajúcom roku. Krajiny EÚ-15 vyprodukovali 84,0 % z produkcie krajín EÚ-28, a to pri rastlinných komoditách 73,1 % a pri živočíšnych komoditách 83 %. Najväčšími producentmi, podieľajúcimi sa na produkcii v EÚ-28, boli štyri produkčne rozhodujúce krajiny a to Francúzsko (18,3 %), Nemecko (12,8 %), Taliansko (12,8 %) a Španielsko (11,1 %). Slovensko sa na produkcii Krajín EÚ-28 podieľalo 0,5 % s objemom 2044 mil. €.

V prepočte na ha p.v.p. krajiny EÚ-28 dosiahli produkciu 2 285,8 €, čo bolo o 15,1 % menej ako v krajinách EÚ-15. Medzi krajinami EÚ-15 a krajinami EÚ-N13 sú značné diferencie. Najvyššiu hodnotu produkcie na ha p. v. p. dosiahli Holandsko (14 018 €), Malta (11 115 €), Belgicko (6 179 €) a Cyprus (6048 €). Najnižšiu hodnotu produkcie na ha p. v. p. dosiahli Lotyšsko (683 €), Bulharsko (842 €), Estónsko (915 €) a Litva (950 €). Slovensko sa úrovňou hodnoty produkcie na ha p. v. p 1075 €, radí medzi štáty s nižšou produkciu a najnižšou v rámci krajín V4. Medziročne sa objem produkcie Slovenska na ha p.v.p. znížil o 10,1 %.

V štruktúre hmotnostnej produkcie krajín EÚ-28 dominovali produkty rastlinnej výroby. Rozhodujúci podiel na celkovej hmotnostnej produkcii mali cereálie vrátane ryže 52,9 % (314,2 mil. t), kde najväčšími producentmi boli Francúzsko (23,1 %), Nemecko (15,6 %) a z pristúpených krajín, Poľsko (8,9 %). Ďalšími produkčne rozhodujúcimi poľnohospodárskymi komoditami boli cukrová repa (17,74 %, 97,4 mil. t), ktorej produkcia sa medziročne na rozdiel od predchádzajúcich dvoch rokov výrazne znížila (25,1 %). Takmer 86 % produkcie cukrovej repy vyprodukovali krajiny EÚ-15, a to najmä Francúzsko (34,4 %), Nemecko (23,2 %) a Poľsko (9,6 %). Slovensko sa podieľalo 1,2 %.

Kukurica na zrno je plodina, ktorú produkujú vo významnej miere nielen krajiny EÚ-15 ( 58,6 %), ale aj ostatné krajiny EÚ (41,4 %). Najväčšími producentmi kukurice na zrno bolo Francúzsko (23,5 %), Rumunsko (15,3 %), Maďarsko (11,3 %), Taliansko (12,1 %), nasledovalo Španielsko (7,8 %), Nemecko (6,8 %).

Zo živočíšnej produkcie to boli najmä ošípané (22,1 mil. t). Rozhodujúci podiel ošípaných (85,8 %) sa vyprodukovalo v krajinách EÚ-15, v Nemecku (24,3 %) a Španielsku (16,8 %). Nasledovalo Francúzsko (8,6 %), Poľsko (8,3 %), Dánsko (7,0 %) Taliansko (6,5 %) a Holandsko (6,4 %). Slovensko sa podieľa na európskej produkcii ošípaných 0,2 %. Najväčším producentom hovädzieho dobytka bolo Francúzsko (19,1 %), Nemecko (14,8 %), Veľká Británia (11,6 %) a Taliansko (10,4 %).

Takmer 72,9 % hydiny sa vyprodukuje v krajinách EÚ-15. Najväčšími producentmi v rámci EÚ-28 sú Poľsko (16,1 %), Francúzsko (13,7 %), Nemecko (12,1 %), Španielsko (11,5 %), Taliansko (10,3 %).

V produkcii oviec a kôz dlhodobo dominuje Veľká Británia, ktorá produkuje až 39,2 % produkcie tejto komodity. Štáty EÚ-15 vyprodukovali 97,6 %. Menšími, ale významnými producentmi sú Španielsko (16,3 %), Francúzsko (11,3 %), Grécko (10,0 %) a Írsko (7,6 %). Slovensko sa na európskej produkcii tejto komodity podieľa zanedbateľne len 0,1 %.

Graf 9 **Podiely produkcie hlavných producentov vybraných rastlinných a živočíšnych komodít na celkovej produkcii v rámci štátov EÚ-28**

Prameň: Eurostat, online data, marec 2016

Vypracoval: NPPC-VÚEPP

Podrobnejšie údaje o poľnohospodárstve krajín EÚ-28 sú uvedené v tabuľkách 3-5 v prílohe 10.

**Potravinársky priemysel,** t.j. výroba potravín, nápojov a tabakových výrobkov je najväčším výrobným odvetvím vo väčšine krajín EÚ, pokiaľ ide o pracovné miesta a pridanú hodnotu. Je to tiež prínosom v oblasti obchodu s krajinami mimo EÚ. Potravinársky priemysel v Európskej únii má rozsiahlu výrobnú základňu, ktorá sa skladá z približne 310 000 firiem pôsobiacich v rôznych odvetviach priemyslu, ktoré zamestnávajú cca 4,8 miliónov osôb.

Podľa posledných dostupných údajov Eurostatu sa potravinársky priemysel, v jednotlivých  krajinách EÚ-28 podieľal na národnej ekonomike v roku 2015 nasledovne:

* hrubá produkcia od 0,5 % (Luxembursko) do 6,3 % (Rumunsko). Slovensko sa podieľalo 2,1 %, čo bolo o 0,1 p.b. menej ako pred rokom. Najväčší objem hrubej produkcie potravinárskeho priemyslu dosiahlo Francúzsko (158 396 mil. €) a Taliansko (129 460 mil. €).
* výrobná spotreba od 0,5 % (Luxembursko) do 8,8 % (Grécko). Slovensko dosiahlo podiel 2,5 %, čo bolo o 0,2 p.b. menej ako v predchádzajúcom roku. Najväčší objem výrobnej spotreby mali krajiny s najvyššou hrubou produkciou (Francúzsko, Taliansko).
* hrubá pridaná hodnota od 0,7 % (Luxembursko) do 5,2 % (Rumunsko). Slovensko sa podieľalo 1,4 % s medziročným poklesom 0,1 p.b.
* zamestnanosť od 1,3 % (Veľká Británia) do 4,0 % (Chorvátsko). Slovensko stagnovalo podielom 1,9 % na úrovni prechádzajúceho roka a patrí medzi krajiny so strednou úrovňou podielu na národnej ekonomike.
* tvorba hrubého fixného kapitálu varírovala od 0,7 % (Luxembursko) do 2,6 % (Bulharsko). Slovensko dosiahlo podiel 1,4 %, čo bolo o 0,1 p.b. menej ako predchádzajúcom roku.

V rámci priemyselnej výroby je potravinárstvo krajín EÚ rozhodujúcim odvetvím, ktoré z hľadiska obratu dosahuje cca 970 mld. €, čo znamená 16,5 % podiel na priemyselnej produkcii a 14,3 % podiel na zamestnanosti. V zahranično-obchodnej výmene s potravinárskymi výrobkami a nápojmi dosiahol obrat krajín EÚ 173,9 mld. € so saldom kladnej bilancie 30,3 mld. €, a to pri exporte 102,1 mld. € a importe 71,8 mld. €. Export o 42,2 % prevyšuje import.

**Zahraničný obchod EÚ s potravinami a nápojmi v mld. €** Tabuľka 6

|  |  |  |  |  |  |  |  |
| --- | --- | --- | --- | --- | --- | --- | --- |
| **Ukazovateľ** | **2015** | **2016** | | | | **2016** | **Index** |
| **I.Q** | **II.Q** | **III.Q** | **IV.Q** | **2016/2015** |
| Export | 91,7 | 23,3 | 25,4 | 26,0 | 27,4 | 102,1 | 111,3 |
| Import | 64,1 | 17,5 | 17,8 | 17,9 | 18,6 | 71,8 | 112,0 |
| Rozdiel | 27,6 | 5,8 | 7,6 | 8,1 | 8,8 | 30,3 | 109,8 |
| Obrat | 155,8 | 40,8 | 43,2 | 43,9 | 46,0 | 173,9 | 111,6 |

Prameň: FoodDrinkEurope 2017, Economic Bulletin Q4 2016

Väčšinu potravinárskych podnikov (99 %) tvoria malé a stredné podniky, ktoré zamestnávajú takmer 65 % pracovných síl a vytvárajú 49 % obratu európskeho potravinárstva. Na tvorbe pridanej hodnoty sa najviac podieľa produkcia pečiva, cukru, cukroviniek, výroba nápojov, spracovanie mäsa a spracovanie mlieka a mliečnych výrobkov.

Vzhľadom na nekompletnosť údajov za všetky krajiny EÚ-28 analyzujeme potravinársky priemysel za rok 2015 u krajín s dostupnými údajmi.

Najväčší objem **hrubej potravinárskej produkcie** vyrobilo Nemecko (181mld. €), Francúzsko (158 mld. €) a Taliansko (129 mld. €). Slovensko znížilo medziročne objem produkcie (3,8 %) zo 4 mld. € na 3,8 mld. €.

Najmenej vyprodukovali Malta (436 mil. €) a Luxembursko (989 mil. €). Hrubá potravinárska produkcia medziročne najviac vzrástla v Írsku (6,2 %).

V potravinárstve EÚ bolo v roku 2015 zamestnaných cca 4,8 mil. osôb (metodika ESA 2010). Najviac osôb pracovalo v Nemecku (920 tis.), Francúzsku (634 tis.), Poľsku (519 tis.) a v Taliansku (449 tis.).

V potravinárskom priemysle sú rozhodujúce, z hľadiska technologického a hygienického investície, ktoré sú adekvátne rozsahu produkcie a následne zamestnanosti. Najvyššie investície do potravinárstva dosiahlo Francúzsko.

Graf 10 **Hrubá produkcia za výrobu potravín, nápojov a tabaku, v mil. €**

Prameň: Eurostat

Vypracoval: NPPC-VÚEPP

Okrem hodnotenia produkčných, ekonomických a sociálnych ukazovateľov slovenského poľnohospodárstva v porovnaní s poľnohospodárstvom krajín EÚ-28, sú rozhodujúce relácie salda zahraničného obchodu s agropotravinárskymi komoditami a miera využitia produkčného potenciálu, t.j. poľnohospodárskej pôdy. Porovnaním produkčného potenciálu a zahraničného obchodu Slovenska s okolitými krajinami a s hospodársky vyspelejšími krajinami je možno konštatovať, že:

* Slovensko dosahuje vysoké záporné saldo zahraničného obchodu s agropotravinárskymi komoditami, prepočítané na hektár poľnohospodársky využívanej pôdy, dovoz o 45 % prevyšuje vývoz,
* pomer úrovne dovozu a vývozu agropotravinárskych komodít Slovenska je najvyšší nielen z okolitých krajín a krajín V 4, ale najmä v porovnaní s produkčne vyspelými krajinami,
* produkčný pôdny potenciál Slovenska nie je dostatočne využívaný k reláciám vývozu a dovozu agropotravinárskych komodít aj vzhľadom na to, že Slovensko dováža výrobky, ktoré je schopné vyrobiť a má na to produkčné predpoklady, pretože využívaná poľnohospodárska pôda podľa LPIS je nižšia ako disponibilná pôda podľa katastra (IL MPRV SR).

Vybrané ekonomické ukazovatele potravinárskeho priemyslu v štátoch EÚ-28 sú uvedené v tabuľkách č. 6,7 v prílohe č. 10.

* 1. Vývoj cenovej konkurencieschopnosti poľnohospodárskej a potravinovej produkcie

Priemerné **ceny výrobcov rastlinných aj živočíšnych** **komodít** v EÚ sa **v roku 2016** znížilivporovnaní s priemerom rokov 2011-2015. Pri medziročnej komparácii (2016/2015) bol cenový vývoj diferencovaný:

* v odvetví rastlinnej výroby sa znížili ceny pšenice, jačmeňa, raže a cukrovej repy, vzrast cien bol zaznamenaný pri kukurici, olejninách a zemiakoch;
* v odvetví živočíšnej výroby vzrástli ceny ošípaných, pri ostatných komoditách bola situácia opačná.

Uvedené trendy cenového vývoja živočíšnych komodít vo všeobecnosti platili aj v krajinách V4 okrem medziročného porovnania cien kurčiat v Poľsku a cien býkov na Slovensku. Pri rastlinných komoditách bol vývoj cien v sledovaných krajinách rôznorodejší okrem cien pšenice, jačmeňa a raže, ktoré kopírovali priemerný trend EÚ.

**Graf 11 Ceny výrobcov rastlinných komodít v roku 2016 (Slovensko = 100%)**

Prameň: NPPC-VÚEPP na základe údajov z Eurostatu, EK, OECD-FAO, ŠÚ SR, MZ ČR, FAPA-PR, AKI-MR

Poznámka: priemerné ceny EÚ – odhad; pšenica potravinárska, jačmeň sladovnícky, raž potravinárska, zemiaky neskoré konzumné

Vypracoval: NPPC -VÚEPP

Z komparácie farmárskych cien rastlinných komodít vyplýva, že slovenské ceny obilnín a olejnín sú dlhodobo konkurencieschopné v porovnaní s priemernými cenami EÚ. Pri okopaninách je situácia opačná. V konfrontácii so všetkými krajinami V4 sme v roku 2016 mali najnižšie, t. j. najkonkurencieschopnejšie ceny pšenice, kukurice a slnečnice. Obdobne kladné konštatatovanie platí pre cenové porovnanie s Českom pri jačmeni, raži, repke a cukrovej repe, s Poľskom pri raži a repke a s Maďarskom pri okopaninách.

Ceny výrobcov živočíšnych komodít sa na Slovensku pri ošípaných a kurčatách dlhodobo pohybujú nad priemerom krajín EÚ na rozdiel od cien býkov, mlieka a vajec, kde je situácia opačná a cenové rozdiely sú evidentnejšie. V roku 2016 bola priemerná cena EÚ pri býkoch o 8,30 %, pri mlieku o 12,4 % a pri vajciach o 14,9 % vyššia ako na Slovensku. Pri komparácii s krajinami V4 bolo Slovensko v roku 2016 v rámci živočíšnych komodít cenovo konkurencieschopné hlavne pri vajciach s Poľskom a Maďarskom, kde cenové rozdiely presahovali viac ako 20 %. Konkurencieschopnosť bola dosiahnutá aj pri porovnaní s českými a poľskými kurčatami, maďarskými ošípanými a poľským mliekom, avšak pri výrazne nižších cenových rozdieloch. Z krajín V4 mali najnižšie ceny býkov, kurčiat a mlieka v Maďarsku, ošípaných v Poľsku a vajec v Česku.

**Graf 12 Ceny výrobcov živočíšnych komodít v roku 2016 (Slovensko = 100%)**

Prameň: NPPC-VÚEPP na základe údajov z EK-CIRCABC, Eurostat, MZe ČR, FAPA-PR, AKI-MR

Vypracoval: NPPC -VÚEPP

**Odbytové ceny** slovenských **spracovateľov** v porovnaní s priemernými cenami EÚ boli v roku 2016 konkurencieschopné pri chladených kurčatách, ktoré sa na európskom trhu predávali v priemere o 13,6 % drahšie ako na Slovensku. Čo sa týka mliečnych výrobkov, ceny slovenského masla dosiahli priemer EÚ, eidamská tehla však bola o viac ako 40 % drahšia.

V rámci krajín V-4 malo Slovensko najnižšie odbytové ceny masla, naopak, syry odbytovali slovenskí spracovatelia najdrahšie v rámci stredoeurópskeho regiónu. Najkonkurencieschopnejšie odbytové ceny bravčového a hovädzieho mäsa, syrov a mlieka boli zaznamenané v Česku a chladených kurčiat v Poľsku.

**Graf 13 Odbytové ceny spracovateľov v roku 2016 (Slovensko = 100%)**

Prameň: NPPC-VÚEPP na základe údajov z PPA SR-ATIS, EK-CIRCABC, MZeČR, FAPA-PR, AKI-MR

Vypracoval: NPPC -VÚEPP

V maloobchodnej sieti v roku 2016 pri porovnaní s Maďarskom a Českom malo Slovensko konkurencieschopné **spotrebiteľské ceny** kurčiat, naopak, hovädzie mäso a mliečne výrobky boli v českých a maďarských obchodoch lacnejšie. Komparácia cien pri sledovaných komoditách s  Poľskom vychádza pre slovenský maloobchod dlhodobo nepriaznivo.

V rámci krajín V4 si mohli spotrebitelia najvýhodnejšie nakúpiť mlieko, maslo, bravčové a hydinové mäso v Poľsku, syry v Česku a hovädzie mäso v Maďarsku.

**Graf 14 Spotrebiteľské ceny v roku 2016 (Slovensko = 100%)**

 Prameň: NPPC-VÚEPP na základe údajov zo ŠÚ SR, MZe ČR, FAPA-PR, AKI-MR

Vypracoval: NPPC -VÚEPP

Konkrétne ceny slovenských výrobcov vybraných agrárnych komodít, odbytové ceny spracovateľov a spotrebiteľské ceny vybraných potravinárskych výrobkov v porovnaní s Českom, Poľskom, Maďarskom a skupinou krajín EÚ v období rokov 2011-2016 sú uvedené v prílohových tabuľkách 36-39 v prílohe 10.

1. Poľnohospodársky príjem zahŕňa príjmy plynúce z poľnohospodárskej činnosti (rovnako ako neoddeliteľné nepoľnohospodárske a vedľajšie činnosti) za dané účtovné obdobie (t.j kalendárny rok 2015) [↑](#footnote-ref-1)
2. |nestálosť, kolísavosť cien cenných papierov a fondov na finančných trhoch [↑](#footnote-ref-2)